Papersnake/gushiwen huggingface dataset:
湖州歌九十八首 其四十九
汪元量（宋代）

长淮风定浪涛宽，锦櫂摇摇上下湾。
兵后人烟绝稀少，可胜战骨白如山。
山居诗
释延寿（宋代）

数朝兴废狂风过，千载荣枯掣电飞。
早向权门思息意，莫於尘世自沈机。
一条水引闲花出，万城云随独鹤归。
最要身安成大道，免教他后始知非。
初到淮西读书申申堂寄友
刘敞（宋代）

禀性实无用，干名谬所望。中为禄仕逼，误有世俗偿。

组绶见羁縻，簿书正抢攘。语言畏时忌，谈笑忧事妨。

往者托山林，未能下羲皇。迩来失吾真，终日几发狂。

期会非本务，米盐岂大方。洒心赖篇籍，发兴依松篁。

朋友素所畏，道路阻且长。怨极倘见思，寄声慰离肠。
送吴提刑赴召三首
赵蕃（宋代）

只道边城狱讼稀，那知亦有造空为。
不惟宽大难容止，正畏精明莫可欺。
已矣榜敲成俗吏，怀哉香火奉湘祠。
傥蒙一纸闻天奏，便是吹嘘送上时。
醉乡十二首 其一
郑思肖（宋代）

破得愁城了，仍还太古风。浑然无事国，不与世相通。

地迈华胥外，天归混沌中。蠢哉蛮触氏，苦死角英雄。
减字木兰花·顽愚不省
尹志平（元代）

顽愚不省。祸福还如身逐影。劫运天灾。都是人人心上来。若明此理。视物应当同自己。了见天真。善恶临时全在人。
鹁鸪词
俞德邻（宋代）

鹁鸪鹁鸪，尔拙无伍。朝飞何从来，暮宿何处所。饮啄不自营，日日呱呱叫春雨。

沙场鬼哭天沈阴，泽国夔魈夜相语。一声两声云冥冥，三声四声水建瓴。

十声百声大雨车轴下，千声万声江翻海涨鳌宫倾。

羲和推车不敢出，鲛人畏湿绡机停。淤泥三尺百贾卧，十家一二炊烟青。

鹁鸪鹁鸪唤雨又不已，教尔闭觜不闭觜。再拜拜天公，笺词小心风。

雨师屏翳，云师丰隆。鹁鸪尔何物，盗天之柄裒顽凶。

天晴呼妇雨逐妇，寄巢生子随西东。愿天敕后羿，挟矢操强弓。

射逐九州外，勿使孳尾添雌雄。天关九重暗氛雾，鹁鸪飞来复飞去。

黔黎■■生鱼头，鹁鸪犹自鸣不休。重为告曰，鹁鸪鹁鸪，尔形甚眇，尔声孔悲。

尔鸣不止，尔心何为。伊昔黄帝作，凤凰巢阿阁。此时无尔鸣，五风十雨天下乐。

又闻有虞氏，韶成凤凰至。此时无尔鸣，风雨弗迷天下治。

尔今虽彊颜，不如阖口归深山。山深树密百鸟閒，落花流水声潺潺。

秋分春分任尔化，何用对雨鸣间关。尔今不肯去，吾亦能尔恕。

长安挟弹多少年，劝尔藏头莫相遇。
临江仙·淡水三年欢意
晏几道（宋代）

淡水三年欢意，危弦几夜离情。晓霜红叶舞归程。客情今古道，秋梦短长亭。
渌酒尊前清泪，阳关叠里离声。少陵诗思旧才名。云鸿相约处，烟雾九重城。
杂咏
陆游（宋代）

得过一日且一日，安知今吾非故吾。
袖手明窗读周易，不辜香饭一斋盂。
赠田子约生时在雁平备兵幕中
屈大均（明代）

天险瓴堪建，关高雁不过。股肱忧汉帝，节钺仗廉颇。

幕府贤才大，军储计划多。边花初破雪，香泛玉壶波。
读秦始本纪
释智圆（宋代）

纵欲劳民殊未已，阿房望夷相次想。
后来风俗昧其由，妄说秦皇能役鬼。
无苦吟
邵雍（宋代）

平生无苦吟，书翰不求深。
行笔因调性，成诗为写心。
诗扬心造化，笔发性园林。
所乐乐吾乐，乐而安有淫。
绝命辞
王士敏（宋代）

此生无复望生还，一死都归谈笑间。
大地皆为肝血污，好收吾骨首阳山。
昆丘
杨备（宋代）

云里山花翠欲浮，当时片玉转难求。
卞和死后无人识，石腹包藏不采收。
浣沙秋日五首
周弼（宋代）

长江淡淡树疏疏，扫却闲庭即故居。
虫入暗床频促织，萤穿虚壁屡翻书。
破除暮色惟荒菊，荐送秋华有嫩蔬。
料得故园分社酒，小苞青橘四腮鲈。
小市
陆游（宋代）

小市门前沙作堤，杏花虽落不沾泥。
客心尚壮身先老，江水方东我独西。
蹔憩轩窗仍汛扫，远游书剑亦提携。
子规应笑飘零惯，故傍茆檐尽意啼。
湘阴桥口市别游子明
范成大（宋代）

马首欲东舟欲西，洞庭桥口暮寒时。
三年再别子轻去，万里独行吾蚤衰。
遥忆美人湘水梦，侧身西望剑门诗。
老来不洒离亭泪，今日天涯老泪垂。
和曾吉甫寄韵呈李相之二首
吴芾（宋代）

千龄景运适相符，况复才华世所须。
腾蹋自应登馆殿，滞留谁谓尚江湖。
从来太瘦缘诗苦，想见闲行信杖扶。
闻道朝来病良愈，高轩还解出门无。
筝
白居易（唐代）

云髻飘萧绿，花颜旖旎红。双眸剪秋水，十指剥春葱。
楚艳为门阀，秦声是女工。甲明银玓瓅，柱触玉玲珑。
猿苦啼嫌月，莺娇语妮风。移愁来手底，送恨入弦中。
赵瑟清相似，胡琴闹不同。慢弹回断雁，急奏转飞蓬。
霜珮锵还委，冰泉咽复通。珠联千拍碎，刀截一声终。
倚丽精神定，矜能意态融。歇时情不断，休去思无穷。
灯下青春夜，尊前白首翁。且听应得在，老耳未多聋。
偈颂六十五首 其六十四
释咸杰（宋代）

居于富贵中，不为富贵误。赤手挨开解脱门，四方八面俱独步。

挨祖不知由，凭谁立本据。咄咄咄，力叻希，闻见觉知齐合掌，铁牛生得凤凰儿。
书室中焚法煮降真香
郑刚中（宋代）

村落萦盘草半遮，到门犹未识人家。
终朝静坐无相过，慢火熏香到日斜。
绍兴祀神州地祗十六首
佚名（隋代）

神罔怨恫，燕其有喜。
藏事告成，爰修痤礼。
乐瘵儡血，休气四起。
尚谨不衍，念终如始。
次韵王适落日江上二首
苏辙（宋代）

寒烟幕清江，渔唱扁舟上。
江转少人家，自此知安往。
维舟倚丛少，明月独相向。
欲晓醉应醒，还逐轻鸥扬。
稍息南市喧，初上东山月。
潜鱼忽惊踊，饥雁时断绝。
落叶误投签，繁霜疑积雪。
苦寒良难久，爱此元气洁。
用伯恭次信儿韵因以示之
丘葵（宋代）

老至如斯更不愆，此生自断总由天。丈夫事到盖棺定，男子生随堕地缘。

误读银车知昶拙，点成珠唾赖勤贤。孤槎欲泛千寻海，常望龙骧万斛牵。
宋才夫作诗自言作县针况以冷官为可乐戏用韵
李流谦（宋代）

云霄自许当比肩，岂料坎壈逢针毡。
求鱼乃欲从沮洳，吞舟见针定冁然。
诸生但解笑便腹，好事谁肯与酒钱。
吹寒固自乏暖律，使物又恨无神鞭。
君方踏筵观艳舞，我正闭户甘草玄。
閒忙亦复分苦乐，温醲淡泊无非缘。
梅花绝句四首 其四
陆游（宋代）

疏枝冷蕊谁能画，杨叟江西旧擅名。今日东窗闲拂拭，去人一尺眼先明。
送陈孟敷牧潮阳
王恭（明代）

别久相逢不问官，握手且尽平生欢。腰间金带懒不系，壁上虎符人自看。

醉来借问今何职，皂盖朱幡二千石。郢上行人有去思，潮阳父老遥相忆。

作郡休令五马迟，须知明主爱茕婺。行春鳄渚沧波晚，浇酒韩山落木时。

槟榔叶暗蛮天雨，吏散公庭鸟啼曙。带印虽云案牍劳，怀人莫忘渔樵似。

樵人偏辱使君知，为惜交情在布衣。他日诸郎如问绢，应传清节到林扉。
和松菊堂主人照老见寄三诗 其三
耶律楚材（元代）

俊老荼毗四十年，前身是我误相传。香山声价喧天下，争似衰翁不会禅。
岳君举用东阳法酿酒味颇蕴藉长儿携归偶得数语
牟巘（宋代）

昔屡饮东阳，往往错认水。次公似少猛，汲生终戆耳。

知我野心性，雅不便软美。契阔二十年，那复此风味。

饮酒真饮蜜，直欲呕心胃。儿从南塘归，殷勤有佳遗。

公等久要在，相看犹故意。曲江加蕴藉，郑公殊妩媚。

一见极倾倒，吻渴不能止。正性固自存，遽莫测其际。

徐觉和以诤，虽劲还可喜。酒固未易知，知酒亦非易。

酩酊何适从，不夷而不惠。
得董蕨冈白沙村晚酌诗时迟诸公不至次韵一首
张岳（明代）

晚舟馀热坐橹头，淩乱烟华水上浮。迟客不来孤夜永，扣舷独和听江流。

丹崖月出人初静，云鸟阵高手自筹。醒醉筦然问渔父，扬帆南破浪花沤。
缘识
宋太宗（宋代）

秋风主远思，令我上高台。
花木将零落，云雨旧山来。
世间何事有情疏，南雁藏宾万里余。
去有其声为谁去，来有其声为谁来。
韩忠献
岳珂（宋代）

扶桑擎日，厥干万尺，以为公笔。天寿平格，元圭昭锡，以为公墨。

阴阳阖辟，鳌柱立极，见此伟特。太山绝壁，九河碣石，莫动笔力。

有云五色，曾著瑞籍，多士辟易。繄天实启，岂以诩饰，如彼韦陟。

公骑鹏翼，归侍帝侧，有是遗迹。荣光交射，星月珠璧，终古不忒。

维珂之得，再拜叹息，坱圠孰测。几几赤舄，尚想公德，永镇下国。
有感十首
吴芾（宋代）

草芥萧然十阁珍，车中妆具不时新。
留犁服匿谁供给，台阁悠悠食肉人。
泸渡
朱胜非（宋代）

曾到泸溪渡，山青石壁粗。云藏天宝塔，水绕率岩湖。

日暖鱼增价，风和酒易沽。鱼船交过往，商旅及成都。
次韵寄友 其二
吴当（元代）

几年野烧着寒灰，此日楼船向海回。万叠云烟秋似黛，一江风浪夜如雷。

歌残玉树浮空棹，梦入金茎渴露杯。想待上林花未发，春光应得鼓声催。
省中晚步读宛陵诗 其二
项安世（宋代）

同僚归去后，挟册此婆娑。树密阳光薄，庭空鸟语多。

静中知有味，睡外更无何。彷佛沧洲兴，悠然起细哦。
送邬三落第还乡
钱起（唐代）

郢客文章绝世稀，常嗟时命与心违。十年失路谁知己，

千里思亲独远归。云帆春水将何适，日爱东南暮山碧。

关中新月对离尊，江上残花待归客。名宦无媒自古迟，

穷途此别不堪悲。荷衣垂钓且安命，金马招贤会有时。
高南仲自云间归退轩盖明府以四诗送之末章专
孙应时（宋代）

少日诸公后，流年两鬓斑。
世情春冰泮，行路太行艰。
何计分珠履，空怀对玉山。
风期知不浅，逸驾恐难攀。
次韵李监丞城西纪游
乐雷发（宋代）

叫舜问寥阔，咏濂涤尘嚣。
驾言城西游，慨彼往哲遥。
仪凤不可城，驾鹅浴清潇。
怀哉光风杳，蕙若吹凉飚。
苍梧陇云愁，康庐草木雕。
岂无人希周，亦有文规姚。
佔毕末学阻，俗薄神理销。
沿流浮伊洛，泝源窥羲尧。
执中与太极，万古瞻魁杓。
察微笃强力，贤圣诚匪辽。
舜宫翳灌木，濂塾栖丛苕。
观乎纪游作，悟彼进学条。
兰卮娱才彦，岂谓磊魂浇。
得深清赏惬，理胜英藻超。
揆予果何为，农野勤耕穮。
景迫昧见道，曷奉德化昭。
陈式水墨山水
方干（唐代）

造化有功力，平分归笔端。溪如冰后听，山似烧来看。

立意雪髯出，支颐烟汗干。世间从尔后，应觉致名难。
鰕䱇篇
曹植（两汉）

鰕䱇游潢潦，不知江海流。
燕雀戏藩柴，安识鸿鹄游！
世士此诚明，大德固无俦。
驾言登五岳，然后小陵丘。
俯观上路人，势利惟是谋。
雠高念皇家，远怀柔九州。
抚剑而雷音，猛气纵横浮。
泛泊徒嗷嗷，谁知壮士忧？
送愿来禅友之海南
成鹫（清代）

世间不遣有名利，陌上应知无别离。斯言脍炙今人口，聪明汨别同愚痴。

梯山航海争走险，涂穷日暮相追随。谁能掀翻窠与臼，曰有丹霞狮子儿。

君不见南溟之水名天池，大鹏奋翼摩天飞。鸴鸠斥鴳不敢渡，仰首大笑称希奇。

借问图南何所取，舍名与利将焉之。翱翔蓬蒿亦已足，飞抢榆枋聊待时。

大鹏一往不回顾，抟风直上高高处。名闻利养两不知，海阔天空随去住。

无可舍，无可取，临行记得向上句。六月一息便归来，大知小知相对语。
杜无逸留别次韵三首
傅察（宋代）

汪汪万顷浸清波，千里旁渐惠泽多。
化比宋均方渡虎，瑞同黄泽自生禾。
盘根治剧观游刃，破胆投奸去宿疴。
已有讴吟喧井邑，更传佳句似阴何。
次韵黑毡歌
韩驹（宋代）

黝奴生长西南夷，朅来中国蒙公知。提携十年行万里，宠爱肯为新人移。

但愿结发为玄妻，不愿能歌名雪儿。夜寒僮仆尽僵缩，我独妩媚呈馀姿。

只惭家世不可考，辩舌推源烦惠施。苦言泸水异京水，生女那复白如脂。

或疑乌几定乃祖，又言黑貂为姆师。托身似与青女约，荐枕常须黄妳随。

长伸两脚得安卧，莫作杜老怜腰支。他年老朽幸勿弃，从来弱质不自持。

贤哉翁诗善名我，不须更换昆崙诗。
刘上舍以诗送牡丹并酒和之二首
杜范（宋代）

春愁风雨不禁寒，红尽枝头绿已团。
谁遣佳人伴岑寂，初酣卯酒脸匀丹。
无题
陆游（宋代）

珠鞲玉指擘箜篌，谁记山南秉烛游。结绮诗成江令醉，橐泉梦断沈郎愁。

天涯落日孤鸿没，镜里流年两鬓秋。不用更求驱豆术，人生离合判悠悠。
东汉高士咏十四首 其七 费长房
张雨（元代）

赠行青竹杖，壶中有馀地。如何一升酒，尽日登楼醉。
寄云盖山先禅师
齐己（唐代）

曾寻湘水东，古翠积秋浓。长老禅栖处，半天云盖峰。

闲床饶得石，杂树少于松。近有谁堪语，浏阳妙指踪。
赠裴十四
李白（唐代）

朝见裴叔则，朗如行玉山。
黄河落天走东海，万里写入胸怀间。
身骑白鼋不敢度，金高南山买君顾。
徘徊六合无相知，飘若浮云且西去！
粲公院各赋一物得初荷
李颀（唐代）

微风和众草，大叶长圆阴。晴露珠共合，夕阳花映深。

从来不著水，清净本因心。
咏史
陈普（宋代）

卿云华月丽衣裳，抟拊初登下凤凰。竹矢区区天亦爱，河图相伴到成康。
游何山
苏轼（宋代）

今日何山是胜游，乱峰萦转绕沧洲。
云含老树明还灭，石碍飞泉咽复流。
遍岭烟霞迷俗客，一溪风雨送归舟。
自嗟尘土先衰老，底事孤僧亦白头。
为张雄伯 其四
曹家达（清代）

雪压风捎不自怜，冻香撩乱玉生烟。言从团扇歌桃叶，肯让馀生到柳绵。

驴背野桥思往迹，乌啼江店又经年。閒来诗思君知否，近在寒云落照边。
龟堂初暑
陆游（宋代）

沦漪一曲绕茅堂，葛帔纱巾喜日长。多事林鸠管晴雨，依人海燕度炎凉。

深枝著子累累熟，幽草开花冉冉香。安得此时江海上，与君袖手看人忙。
燕归梁 为人生日作
赵鼎（宋代）

绰约彤霞降紫霄。是仙子风标。湘裙明佩响琼瑶。

散馥郁、暗香湘。小春十月寒犹浅，妆粉弄梅梢。秦楼风月待吹箫。

舞双鹤、醉蟠桃。
丰湖 其二
彭汝砺（宋代）

仙阁玲珑高出云，画桥缥缈净无尘。满分江海千年润，平占蓬无十里春。

照浦蠙珠应自复，随舟鸥鸟会相亲。使君爱物能如此，闾巷当时合借恂。
下村烟树
林瀚（明代）

孤村烟雨晓濛濛，树色苍茫隐映中。一曲莺簧何处奏，绿杨枝上语春风。
恭进奉安中兴圣统庆成诗二首 其二
周紫芝（宋代）

礼行廊庙喜书成，重此商周说中兴。九叶承家传凤历，六飞当位纪龙升。

人将尧禹方勤俭，天付萧曹作股肱。拟为中和歌乐职，小臣芜陋亦何能。
貂裘换酒 送西溟北上
李良年（清代）

怪煞浮萍聚。乍逢君、酒边花底，又教岐路。跋扈雄才看几辈，可但江东独步。

算容得、狂生何处。广陌三条车似水，悔不求、闻达当年误。

犹未晚，长杨赋。

横波轧轧鸦声去。倚船窗、小帘斜卷，荷香催渡。白袷青衫京洛满，相见凭传一语。

有研北、闲身如故。守厕也拚鸡犬笑，怕金台、好梦浑无据。

原不是，烟霞痼。
次韵庭藻秋怀三绝因以见招 其二
周紫芝（宋代）

山横鸟外白云边，酒满秋风落帽前。老子要诗那得句，湖天欲买不须钱。
海山
陆游（宋代）

补落迦山访旧游，庵摩勒果隘中州。
秋涛无际明人眼，更作津亭半日留。
和刘梦得岁夜怀友
卢贞（唐代）

文翰走天下，琴尊卧洛阳。贞元朝士尽，新岁一悲凉。

名早缘才大，官迟为寿长。时来知病已，莫叹步趋妨。
陈琴溪司成于凭虚阁修会得绳字
湛若水（明代）

主人如酒清，未对心先澄。酒似主人意，不尽来如绳。

清宴依兰若，回席近前楹。江山献佳丽，乐极悄怀生。

六朝豪俊地，风花忽飘零。维彼长江水，滔滔去不停。
宿坚公房咏高丽石琉璃
虞堪（明代）

石灯如仰月，云截水光寒。不为山灵秘，应从海若刓。

中虚长寂照，表净即空观。绝胜青黎杖，寥寥伴夜阑。
感事述怀呈涤生师用何廉舫太守除夕韵同次青仙屏弥之作 其二
李鸿章（清代）

元气鸿濛二百秋，潢池养寇孰贻忧。擎天才力云中翼，浮世功名水上沤。

巢幕但闻嬉燕雀，农田那得劝鸤鸠。军前乞写监门画，呼吁民劳庶小休。
夏日江渎亭小饮
宋祁（宋代）

飞槛枕溪光，欢言客遍觞。
暂云消树影，骤雨发荷香。
辛臼橙齑熟，庖刀脍缕长。
蘋风如有意，盈衽借浮凉。
中秋待月夜分乃见
范百禄（南北朝）

十二周流数，经行自不迟。长圆非物理，暂晦亦天时。

人欲终宵玩，云残逐簇移。祇应逢此景，无足累心期。
游云居寺即景杂咏八首 其二 概云轩
弘历（清代）

云居已据胜，概云最佳致。疏轩纳远望，跻陟得清寄。

流憩倚文榻，属咏托遐思。籁声泛金石，塔影落空翠。

分付舍利光，记予乃初至。
送高三之桂林
王昌龄（唐代）

留君夜饮对潇湘，从此归舟客梦长。

岭上梅花侵雪暗，归时还拂桂花香。
始驾马者反之
姚鼐（清代）

骧首气昂然，良驹奋欲先。未经衔勒惯，敢在轸衡前。

转使双轮过，才教一辔牵。望尘看后轾，开道异先鞭。

熟听鸾和响，时从辙迹旋。柔心方受禦，如舞遂无愆。

超母才非抑，驰云德欲全。圣谟垂幼学，蒙养正希贤。
塞下曲
吴璜（清代）

万里纷飞檄，千军正荷戈。重阴藏白日，浊浪渡黄河。

烽火燉煌部，牛羊《敕勒歌》。汉家威德远，未许郅支和。
九日登跨鹤台有怀 其一
韩淲（宋代）

山头跨鹤旧登台，今日那知我独来。忆昨儒先追杖屦，因尝乡独共尊罍。

呼儿且伴闲身健，好客何由笑口开。落魄使君王道甫，几回和月醉崔嵬。
庭坚得邑太和六舅按节出同安邂逅于皖公溪口风雨阻留十日对榻夜语因咏谁知风雨夜复此对床眠别后觉 其五
黄庭坚（宋代）

江都克家才，万卷书插架。愿言渠出仕，从舅问耕稼。

谁云濒老境，此子即长夜。归欤淼前期，莳橘锄甘蔗。
赋得双佩剑送方生趋幕府
潘纬（唐代）

延津双玉虹，神物合雌雄。
易用千金购，难为一割功。
尘埋余斗气，岁远结阴风。
感激封侯去，龙鸣出匣中。
奉和惠州王太守除夕杂感次韵 其二
屈大均（明代）

旌节南来万里遥，罗浮仙客梦相招。袁宏山疏多灵秘，鲍靓丹房未泬寥。

地有朱明开洞府，天馀白首在箪瓢。思同玉女随双燕，莫笑麻姑发至腰。
次韵王介甫金陵怀古四首 其二
刘攽（宋代）

楼船西下势横江，元帅旌旗就约降。旋报前师覆张悌，亟传单骑馘王双。

燕焚正自当烟突，蚁溃何堪值水窗。回首三军欢奏凯，万牛行炙酒千缸。
百字令 吊李月楼二尹殉难仙游
梁蓉函（清代）

奇士犹龙，洵一时、变化风云莫测。放下花前吟咏笔，上马居然杀贼。

不厌卑官，籍酬壮志，襟抱谁能识。馀氛未扫，溪声流恨何极。

可似唐代睢阳，城孤援绝，莫展平戎策。事业休将成败论，孤注有人频掷。

梅岭风酸，枫亭月暗，过客增凄恻。如生原轸，定怀遗恨难释。
春夏之交四首
孙嵩（宋代）

村落頳桐日，茅茨白栋风。
闲阶沾雨菊，又绿去年丛。
自咏绝句
陆游（宋代）

一条纸被平生足，半碗藜羹百味全。
放下元来总无事，鸡鸣犬吠送残年。
用前韵题东园
王十朋（宋代）

吾园小小游人稀，吾腹便便空自奇。径草青青可煎饮，雨竹涓涓堪赋诗。

鲜鲜菊满东篱斛，扬扬兰入骚人幅。牡丹芍药紫薇梅，四时花卉开相续。
逢雷太简殿丞
梅尧臣（宋代）

长安初见君，君颔微有须。
後於河内逢，秀峻美髯胡。
又会在桐河，谈时多孟卢。
宁书得天然，钟王不能奴。
荏苒三十载，邂逅遇京都。
朝接北扉饭，暮应西垣呼。
坐中如梦寐，相语故人无。
昔由处士召，胸怀开庙谟。
今看髭已白，议论耻非夫。
拜章陈时事，皆与相意符。
其识固不浅，其用当亦殊。
人多惜老大，我复叹羁孤。
终朝重相笑，为君倾酒壶。
苔
李咸用（唐代）

几年风雨迹，叠在石孱颜。生处景长静，看来情尽闲。

吟亭侵坏壁，药院掩空关。每忆东行径，移筇独自还。
再和
吴芾（宋代）

老去光阴有几旬，到官俄见岁华新。
陡惊懒慢随年长，更觉衰残畏客频。
愧我方为牵俗士，羡君欲作独醒人。
相逢未用辞归去，且向双溪醉早春。
明发陈公径过摩舍那滩石峰下十首
杨万里（宋代）

地迥人绝影，山僻虎留迹。
下有无底潭，上有欲落石。
是间一迳无，来以万松直。
树从何时有，陈公所手植。
陈公今焉在，迳松自寒碧。
十四年端午辽东李长公寄酒银五两
徐渭（明代）

卧病不胜衣，辽书两度飞。纷袍怜奴是，皂帽愧吾非。

黍縳苦无酿，金来良可挥。尽镵蒲九节，北向醉令威。
早起
王十朋（宋代）

老欲投闲尚未成，胶胶扰扰厌馀生。方成枕上游仙梦，忽听窗前唤起声。
千官 其一
顾炎武（明代）

武帝求仙一上天，茂陵遗事只虚传。千官白服皆臣子，孰似苏生北海边。
望雨诗应制
吴伯宗（明代）

麦已登场稻满田，正宜甘泽沛平川。皇心上与天心合，和气时应雨气连。

夜月照空离毕宿，朝云拥岫冠山巅。伫看四海沾濡足，击壤齐歌大有年。
过紫柏山谒留侯祠 其二
杨重雅（清代）

圯桥进履气恬然，胯下王孙事亦传。一作神仙一功狗，论人须到盖棺年。
海陵岁暮 其一
孙应时（宋代）

地气长江北，云容古戍边。层冰明薄日，积雪了穷年。

乡远劳羁梦，官閒足晏眠。客来相劳苦，不责坐无毡。
三穷图为周弓冈中丞题 其二 遗腹传芳
王立道（明代）

忍死元非爱一身，百年两世此遗娠。手缝襁褓和残泪，抱向高堂回首频。
马善长设宴思远楼湖船
卞思义（元代）

绿野桥边系短篷，归来微雨湿青骢。草堂无梦寻康乐，莲社何人忆远公。

海上相逢疑昨日，尊前谈笑自春风。明朝旧约知谁问，隔岸海棠花正红。
效陶潜体诗十六首 其四
白居易（唐代）

车家采桑妇，雨来苦愁悲。蔟蚕北堂前，雨冷不成丝。

西家荷锄叟，雨来亦怨咨。种豆南山下，雨多落为萁。

而我独何幸，酝酒本无期。及此多雨日，正遇新熟时。

开瓶泻尊中，玉液黄金脂。持玩已可悦，欢尝有馀滋。

一酌发好容，再酌开愁眉。连延四五酌，酣畅入四肢。

忽然遗我物，谁复分是非。是时连夕雨，酩酊无所知。

人心苦颠倒，反为忧者嗤。
华清词（一作华清宫词）
刘禹锡（唐代）

日出骊山东，裴回照温泉。楼台影玲珑，稍稍开白烟。

言昔太上影，常居此祈年。风中闻清乐，往往来列仙。

翠华入五云，紫气归上玄。哀哀生人泪，泣尽弓剑前。

圣道本自我，凡情徒颙然。小臣感玄化，一望青冥天。
送林宽夫父子
刘克庄（宋代）

家学有渊源，传之于艾轩。
三珠生老蚌，百鸟避雏鹓。
同进谁争贺，诸生定闭蕃。
吾穷无可赆，握手赠君言。
瓶笙
郭登（明代）

大杓才添小器盈，啾啾唧唧似吹笙。
儿童侧耳山翁笑，一任教他水火争。
酬马大夫登洭口戍见寄（一作酬海南马大夫）
刘禹锡（唐代）

新辞将印拂朝缨，临水登山四体轻。

犹念天涯未归客，瘴云深处守孤城。
送山阳宰高奉议
徐积（宋代）

大夫归旆暖摇春，正好浮淮向汴津。一片青山迎去棹，两堤芳草伴行人。

当官事业今弥劭，满橐文章老更新。记取吾乡蒙实惠，吟翁亦是旧编民。
闻彦光田舍遇火几焚其廪
谢薖（宋代）

睡龙未觉山泽枯，其谁濡幕待不虞。炎官弭节飞廉怒，小屋旋彻大屋涂。

郁攸飞空百鸟噪，煇赫照树腾猿呼。绿林灰烬一瞬耳，况乃田父蜗牛庐。

天公似惜诗人癯，约束风伯为回车。百神救廪鸟工往，不待绠缶浇焚如。

尚令太瘦逢饭颗，幸未饥死同侏儒。怪奇敢追陆浑韵，吊贺不必参元书。

作诗嘲诮供一笑，逢人举似应胡卢。
梅花绝句
陆游（宋代）

兰荃古所贵，梅乃晚见称。
盛衰各有时，类非人力能。
蛇蟠石歌为濮乐閒司令作
黄玠（元代）

吾闻万物之精上浮为列星，天星之精堕地或为石。

异哉此石星蛇蟠，其故要非人所测。我疑芒砀赤帝子，披剑斫地白蛇死。

老妪夜哭天不闻，群小连蜷化为此。又疑愚公移山时，此物欲与山俱飞。

苍黄不及蜕皮骨，操蛇之神手脱遣。年多物变形质在，岂有毒心犹未改。

睨之非蚺亦非巴，雪色正类蕲州花。徂徕小松叶如发，一龙五蛇相纽结。

咫尺常疑雷雨来，寻常颇耐冰霜冽。醉李主人初得之，举杯弹琴咏新诗。

便能雅拜亦不俗，未可遂笑元章痴。
芷园张太史楼居寄赠 其一
陈炅（明代）

楼居百尺倚云危，隔断风烟碧海湄。风景不殊悲晋日，衣冠还似避秦时。

玉堂金马三更梦，浙水闽山一局棋。国士未酬应有意，此身端不负伦彝。
营居有感
周行己（宋代）

有鹊衔枯枝，往往营其巢。巢成雌卵雏，雏出声嗷嗷。

雌飞雄啄雌，络绎日百遭。咄哉谁使汝，理也不可逃。

旷旷宇宙内，顾奚独汝曹。人生结栋宇，斩木与诛茅。

经营壮有室，耆艾尚勤劳。
舟次明月寺访远律师不遇闻师同日至大通也
成鹫（清代）

昨夜见明月，所思疑在中。今来明月寺，不与见时同。

一室宾亦主，片云西复东。愿留烟雨宿，待我转飞蓬。
西园十咏 其三 瑞泉井
邓云霄（明代）

一泓终不竭，混混只如斯。积润浇花圃，分津及玉池。

烹茶亭午后，漱齿月明时。万国红炉里，幽人总不知。
送回上人
梅尧臣（宋代）

云出任西东，飘然意莫穷。
山川生眼界，巾舄遍区中。
去去曾无著，劳劳本是空。
梅溪人可见，重尔似泓公。
题总持寺
程公许（宋代）

息台山上最高峰，异事相传管氏童。
檀幣昔嫌三窟撤回，斋盂今喜十方同。
中宵急洒竹间雨，万壑俄喧松下风。
欲记徽弦写心事，赏音唤起石林翁。
上巳社集喜叶化父至自罗浮
张廷臣（明代）

小院绿阴春半过，追欢林下胜游多。丽人意态称天宝，禊事风流视永和。

尘世随缘醒鹿梦，閒身到处访渔蓑。相逢更有罗浮客，犹带烟霞袭薜萝。
改德士颂五首 其一
饶节（宋代）

自知祝发非华我，故欲毁形从道人。圣主如天苦怜悯，复令加我旧冠巾。
暑雨新霁登阁眺望
邓云霄（明代）

霁望天如洗，山川一片新。清江遥影阁，凉气自侵人。

火宅寰中地，冰壶世外身。晚来晞短发，华月更相亲。
偶作
李龏（金朝）

独立空山冷笑春，不须歌调更含嚬。平原累累添新冢，死者还曾哭送人。
菩萨蛮（垂丝海棠零落）
李好古（宋代）

东风一夜都吹损。昼长春＿佳人困。满地委香钿。人情谁肯怜。

诗人犹爱惜。故故频收拾。云彩缕丝丝。娇娆忆旧时。
怀潇湘即事寄友人
齐己（唐代）

浸野淫空澹荡和，十年邻住听渔歌。城临远棹浮烟泊，

寺近闲人泛月过。岸引绿芜春雨细，汀连斑竹晚风多。

可怜千古怀沙处，还有鱼龙弄白波。
答客问
释守卓（宋代）

从来住处无人识，今日劳公扣指南。是眼不应还见眼，从教佛祖竞来参。
韶州岁事十首 其二
何吾驺（明代）

夭桃秾李笑逢新，浅画浓妆较未匀。好手得如吴道子，笔端轻染物皆春。
县斋春书十二韵
寇准（宋代）

县幽无俗事，公退只高吟。
江到荆门阔，山连蜀国深。
峡云长映日，蛮雨易成霖。
群雀鸣春院，饥猿叫夜岑。
庭荒多古木，地僻见沙禽。
印锁残阳后，人归叠翠阴。
思乡空索寞，素分信浮沉。
乐静稀尘累，甘闲负壮心。
衰容常懒栉，病发岂胜簪。
寡欲慵求友，防邪每自箴。
浇风终耻合，前事固难谌。
望断天涯外，离魂欲不禁。
送吴仲宝入京
陆文圭（元代）

余年长汝父，汝季复余从。
季也难为兄，文忠日从容。
兄也实竞爽，立身期亢宗。
可念玉雪子，王月上庐龙。
枣榆曝西日，尘土吹炎风。
尔欲副尔志，安得宁尔躬。
有方游可远，扬名孝乃终。
归来拜嘉庆，我酌寿汝翁。
师道
潘兴嗣（宋代）

师道久不振，小儒咸自私。
破崖求圭角，务出己新奇。
恻恻去圣求，六经秦火隳。
不有传授学，涉猎安所为。
汉儒守一经，学者如云随。
承习虽未尽，模法有根基。
荐绅立朝廷，开口应万机。
附对皆据经，金石确不移。
熟烂见本末，较然非可欺。
吾愿下学官，各立一经师。
务尽道德业，不取章句辞。
庶几昔人风，炳然复在兹。
乙卯四月归里谒祖墓 其二
陈曾寿（清代）

惭谒家祠第一回，磬声惊是梦中来。堂堂陈氏非王腊，可鉴馀生负国哀。
小园漫兴四首 其二
俞德邻（宋代）

杖藜竹外独徘徊，叹息人间几劫灰。燕颔素无难食肉，蟹螯才有便持杯。

世人枉是皆欲杀，明主何尝肯弃才。多谢诸公共推挽，公车时亦到蒿莱。
进呈皇太后回銮事实
张纲（宋代）

奕世占来宝运昌，母仪垂庆肇生商。銮回长乐神人喜，书就蓬生日月光。

北阙导迎三卫仗，东朝欢奉万年觞。太平盛事人相语，孝德回天赖我皇。
桃源三首 其三
何梦桂（宋代）

牧歌樵唱自朝昏，白首何曾出洞门。一度草青添一岁，如今世代长儿孙。
难忘曲
赵崇嶓（宋代）

弱花低绣槛，月满绿杨津。
一笑领深意，过於三月春。
樽前停妙舞，堂上设华裀。
上客不须醉，相将夜向晨。
纪事
文天祥（宋代）

三宫九庙事方危，狼子心肠未可知。
若使无人折狂虏，东南那个是男儿。
题扇集句五首
陈造（宋代）

自恨寻春去较迟，古来四事巧相违。
如今说着成离恨，曾为梅花醉不归。
减字木兰花
姚述尧（宋代）

琴堂无事。满酌金罍承帝祉。乐奏箫韶。更与封人共祝尧。

君王万岁。岁岁今朝歌既醉。主圣臣贤。从此鸿图万万年。
雨中遣闷
杨万里（宋代）

船篷深闭膝难安，四面千峰不得看。莫厌霏微闷人雨，插秧怕热爱轻寒。
皇帝阁春帖子
许应龙（宋代）

三白从来兆岁丰，几看瑞雪舞回风。
苍龙挂阙农祥正，击壤行歌我稼同。
逍遥咏
宋太宗（宋代）

人心多是少相投，非识尘中上品流。
不见真宗归物理，难知妙道后先休。
生前内鼎宜烹炼，殊胜华池好渐修。
但见完全凭土德，能调火候药皆秋。
重庆阃治十咏·尊安堂
李曾伯（宋代）

尧舜君民学，吾儒共讲磨。
一毫如有愧，其若此堂何。
漫塘晚望
刘宰（宋代）

远山亚归云，黯淡与天一。
近山过馀雨，净扫峰已出。
式喜鸠唤妇，宁尤月离毕。
担簦彼谁了，蹇步泥没膝。
举头望天末，一笑失愁疾。
应知扶桑东，明朝浴晴日。
胜业寺
折彦质（宋代）

故宫余禹迹，胜地属僧家。
古庙松阴合，幽亭竹影斜。
岭云吟外澹，山鸟定中哗。
谴逐成轻别，空怀客路赊。
挽叠山先生
赵简边（宋代）

西山东海莫容身，芒履萧萧万里尘。
去住更无宽岁月，死生惟有一君亲。
丹心故国江云冷，白骨他乡塞草青。
不是回头春已暮，至今犹说似痴人。
题东坡诗集后
熊禾（元代）

东坡真天人，再拜当敛袵。
千古岷峨英，浩气发耿耿。
用世固磊落，作诗更雄骋。
熙宁化宜更，当国惜已甚。
胡为叫怒呶，使我毛发懍。
九天忠臣心，欲发不暇忍。
雪堂何从容，人事得尽屏。
江山拓胸次，风月动佳兴。
我观此时诗，下语已清永。
晚喫惠州饭，晨夕对蔬笋。
和陶数十篇，习气脱略尽。
岷江几百阻，到海渺万顷。
公诗盖三变，每变辄近正。
少年纵横习，岂意造此境。
偶於玄寂中，佳处得深省。
学道便为真，此语吾敢信。
文固气所充，要在以理胜。
洋洋大雅音，千载叹寥泯。
言诗抑小技，所入宜重慎。
我诗难示人，特此聊自警。
鸟栖曲二首
司马光（宋代）

昨疏月明漏水长，罗帏翠帐华灯光。
佳人起舞玉钗隋，门久鸟栖雁南过。
西江月 清明拜埽回，值田家野饮，有颁白者
王恽（元代）

社鼓惊飞梨雪，村箫吹破桑芽。清明野饮见田家。老叟邀予下清。劝饮一卮芳酒，绕看满树幽花。杯盘草草乐年华。不弃同来观化。
天都仙 其一
徐积（宋代）

甘露洒时黄道肃，绀霞环处紫宫严。金华未启瑶台晓，流月奔星共一帘。
未成眠
黄公辅（明代）

春归黯尔阁安眠，坐对残灯向夜燃。纵欲寄怀春柳外，何心高枕碧山巅。

起看星斗云间度，懒听檐铃牖畔传。独有多情摇翠竹，怜人寂寞舞翩翩。
题大埔户年兄曾梅平寇录三首录二 其二
张天赋（明代）

风雨昔曾家国话，海滨今听武城歌。一方按堵月当户，三寨投戈雨满蓑。

有脚阳春随处到，无边功德尚厓摩。祇怜借寇天违愿，骢马潇潇振玉珂。
草茵
朱之蕃（明代）

青葱初向烧痕分，陌上池边积渐殷。风落繁英舒蜀锦，云连远岫蹙湘纹。

佳人斗巧披香径，狂客挥杯藉夕曛。不待蛩吟秋露冷，閒眠先自惜芳芬。
御阁端午帖子
夏竦（宋代）

浴兰袭祉良辰启，握纪无为圣道尊。
舄奕嘉祥充九禁，冲融和气遍千门。
玉井亭观莲
姚勉（宋代）

几队红妆拥盖青，凌波仙子立娉婷。
晚凉孤坐香风里，如在西湖四望亭。
挽李司训妻
樊甫（明代）

青鸾西归海天暝，芙蓉十二画屏冷。剪刀无声落冰绡，月转梧桐夜窗静。

些死巫阳招不回，纸钱断裂成尘埃。孤鸾吊影菱花惨，机头白石生苍苔。

诸郎呱呱哀动地，雪色麻衣湿红泪。明朝扶榇过湘江，未见九疑心已碎。
钱越守
黄庚（元代）

旌旆涨天飞，江山惨夕晖。
倾城钱州牧，别泪点朝衣。
人指生祠说，春随祖帐归。
自来言越瘠，公去转难肥。
减字木兰花 题某君寿藏
朱祖谋（清代）

■■■■。■■■■■■■。笑揖青山。身是龙荒劫外仙。

感深屺岵。料理首丘莱子舞。风引回舟。那便修文白玉楼。
唐临为官
刘昫（五代）

唐临为万泉丞。县有囚十数人，皆因未入赋而系。会暮春时雨，乃耕作佳期。唐临白县令：“囚人亦有妻儿，无稼穑何以活人，请出之。”令惧其逸，不许。唐临曰：“明公若有所疑，吾自当其罪。”令因请假归乡。临悉召囚令归家耕作，并与之约：农事毕，皆归系所。囚等感恩，至时毕集县狱。临由是知名。
登瀛阁
洪朋（宋代）

楚东之国饶为大，程氏之子吾所爱。读书尚友有能事，夙昔一见即倾盖。

平生诛茅崒萧爽，十顷青铜就空旷。朱甍碧瓦俯清流，菱叶荷花映荡漾。

春风一吹百花妍，载酒处处开绣筵。千株竹柏上参天，白日萧梢朱夏寒，客来枕簟曲肱眠。

丈人颇有前贤风，藏书万卷插架同。芝兰玉树阶庭内，道山延阁顾盼中。

薄寒中人木叶下，久客将归秣高马，送君南浦泪盈把。

临岐执手求我歌，老矣奈此登瀛何。呜呼何时履声上君阁，尚能为公赋濠乐。
同郑君瑞出濑溪即事十首
刘克庄（宋代）

蔂梩而掩古无讥，何必封崇揭祸机。到得珠襦金椀出，始知裸葬不为非。
见山楼即席醉歌
鲍皋（清代）

空中绿云忽破碎，散作千山万山翠。君楼在市不在山，却共诸山翠相对。

东南山势排长虹，西山一片撑鸿濛。北山突峙倚天堑，石帆直指沧海东。

谁裁半幅吴江水，更挂高高碧窗里。楼上仙人终日闲，坐揽江山列床几。

有时放吟还疾书，山雨江涛奔腕底。我来偶值天晦时，槐风飒飒当轩吹。

孤城烟井出隐隐，平畴禾黍空离离。须臾雾净四山出，恍开青眼留诗客。

天外雨峰横白波，树里一江流落日，日暮倚楼歌醉歇，主人再劝金叵萝。

海霞孤飞照衣紫，云峰斗起争嵯峨。一峰蜿蜒黑蛟走，一峰蜷局眠苍狗。

一峰未平一峰变，此时山楼别有见。大江之前无数山，浓蛾失影明镜寒。

何人铁笛唤山月，一声吹出苍茫间。我呼山灵揖海若，尔汝千年何寂寞。

何不飞来共我醉，此楼楼上醉眠梦。涉沧洲，凌五岳。

五岳渺难求，沧洲复谁是。但愿楼居不愿仙，君看山翠长如此。
重阳
蒲寿宬（宋代）

黄花浑似旧，白发忽惊新。
争说参军帽，谁怜处士巾。
折腰宁不辱，有酒未为贫。
绝爱南山色，相看意转真。
端午帖子·太上皇后阁
周必大（宋代）

粉团菰黍族金盘，仙术昌阳滟玉樽。
小小角弓夸射中，两宫欢燕似开元。
寄别景卢
洪适（宋代）

禹穴遗书不可寻，坐看绿叶再成林。千岩竞秀非吾土，三径就荒劳我心。

谁是周人思召伯，今无老叟出山阴。台阶稳上添花萼，时倩来鸿续好音。
宣府 其一
彭兆荪（清代）

龙堆夜气接渔阳，独倚和门望大荒。玉帐照斜三辅月，金笳吹老一城霜。

燕支山远秋无色，拔里台倾土尚香。愁绝孤亭围万柳，丝丝风入鬓边凉。
和顾汝和玉河见白燕二首
黎民表（明代）

曾是乌衣国里身，玉楼琼榭换丰神。
双飞剪出机中素，独立妆成掌上人。
月下步摇花有态，水边飘动袜生尘。
梁园词客难成赋，洛浦相逢总未真。
锦岩杂咏五首 其二 看下路
成鹫（清代）

莫道登山自不迷，路逢高处便须低。凭将一具云霄眼，俯视下方齐不齐。
初到行在
陆游（宋代）

六十之年又四年，也骑瘦马趁朝天。
首阳柱下孰工拙，从事督朝俱圣贤。
笔墨有时闲作戏，功名到底是无缘。
都城处处园林好，不许山翁醉放颠。
临川康乐亭碾茶观女优拨琵琶坐客索诗
释德洪（宋代）

小槽横捧梳妆薄，绿罗绾带仍斜搭。十指纤纤葱乍剥，紫燕飞翻初弄拨。

梨园曲调皆品匝，敛容却复停时霎。日烘花底光似泼，娇莺得暖歌唇滑。

圆吭相应啼恰恰，须臾急变花十八，玉盘蔌蔌珠玑撒。

坐客渐欲身离榻，裂帛一声催合杀。玉容娇困拨仍插，雪梅一枝初破腊。
于潜道中
沈与求（宋代）

首路潜溪驿，鸡声欲曙天。篮舆冲宿雾，栈阁寄层巅。

高下林端屋，横斜石罅田。野泉随处有，草木尽苍然。
台城
萧德藻（宋代）

六朝旧事知多少，尽在天禧塔上层。
高处只应添泪眼，老僧语客莫来登。
骤雨记所见
赵蕃（宋代）

翠篠萧骚入屋寒，欻惊平地起风湍。
驯除饥雀低飞去，弱羽毰毸似畏弹。
次韵和薛端公归故里之什二首
魏野（宋代）

尚辍通儒外计筹，堂堂身岂等闲酬。
绮罗笑别文翁郡，锦绣荣归舜帝州。
贳酒村穿经树过，读书寺入翠岚游。
逍遥楼树家山逈，得意诗销此处留。
秋霁 九日
梁清标（清代）

重上高楼，客载酒干林、又散晴霭。殿角风铃，药阑残叶，昔日同霭仍在。

年华顿换，金铺半映斜阳外。徙倚处，肠断、西风心事偏无赖。

萸囊并佩、篱菊斜簪，旧岁秋光、恨难再。叹如今、凄凉宝瑟，腰围频减沈郎带。

极目远山横浅黛。倦凭飞槛，那堪对此茫茫，百端交集，一天疏籁。
和答括苍龚颜质
程公许（宋代）

不惯参祥不学仙，不婚不宦忽华颠。
前身疑是林和靖，好句多於谢惠连。
投赠颇堪华锦绣，择交当胜佩韦弦。
鸡虫得失何时了，洗耳松风共醉眠。
通泉李君
魏了翁（宋代）

士为浮名若挂钩，夫君心事独休休。阙书不害为全马，误笔何妨作牸牛。

少铁赢铜閒计较，着蓑衣锦等风流。世间自有真轻重，归把功夫向里求。
跋卢申之所藏韦偃三马
楼钥（宋代）

嗟哉马之生，驰骤乃其性。
一为人所羁，寸步不得骋。
局促闲厩中，专俟圉人令。
调服无踶齧，始可用朝请。
战骑冒锋镝，或致陨其命。
绣羁非不华，金狨号为盛。
青黄木之灾，此亦马所病。
立仗尤贵重，一鸣辄斥屏。
何如在牧时，卧起玩烟景。
丰草胜刍豆，清波恣游泳。
韦侯擅笔精，幻出无人境。
思陵赐珍题，昭回光炳炳。
身方缚名韁，三年慙负乘。
细窥乐宽閒，悠然动归兴。
皇帝阁春帖子
卫泾（宋代）

芳意传梅信，东风到柳边。
王春在除夜，明日是新年。
过阳朔吊曹邺故宅
郑献甫（清代）

绿树村边路曲盘，碧莲峰里鸟绵蛮。我来不见诗人宅，细雨啼猿过画山。
绮寮怨
陈允平（宋代）

满院荼蘼开尽，杜鹃啼梦醒。记晓月、绿水桥边，东风又、折柳旗亭。蒙茸轻烟草色，疏帘净、乱织罗带青。对一尊、别酒初斟，征衫上、点滴香泪盈。

几度恨沈断云，飞鸾何处，连环尚结双琼。一曲琵琶，湓江上、惯曾听。依依翠屏香冷，听夜雨、动离情。春深小楼，无心对锦瑟、空涕零。
泊嘉兴城北门外
方回（元代）

老病今如许，江硝岂所宜。
未妨宁过计，不是故多疑。
歉岁真难度，奸人或见窥。
移舟入城泊，何敢强违时。
米元章寿时宰词帖赞
岳珂（宋代）

太平得协于梦卜，浓墨大轴，
予未知其谁祝。韩吕之谷，
王蔡之辱，尚四海之欲。
罗浮飞云顶午夜听泉 其三
释今无（明代）

不寻归路失人间，灵鹤文鸾任往还。一自葛洪烹药后，更无人听此声閒。
烛影摇红 丁卯正月初三夜，与闺人烧烛候春
陈洵（清代）

光悦新眉，冻痕巧印妆梅倩。旧寒尊俎尚依然，门掩黄昏院。

蜜炬围红自暖。暗尘销、香深醉浅。年华珍重，问讯花风，今番迟见。

无限银屏，好春来处都行遍。趁时青韭入冰盘，何似山家便。

钗胜看人未免。海天宽、闲心待遣。尊前一笑，有几春人，白头贫贱。
宿真空寺怀蒙又上 其一
鄂尔泰（清代）

古道黄尘满，春溪碧溜乾。乌栖双树晚，客至一镫残。

断碣悲穷子，联篇记妙翰。定知草庐卧，小梦亦阑珊。
马郎妇赞
释心月（宋代）

镜里精神，风前调度。
手执莲经，换人肠肝。
锦鳞吞钓上钩来，黄金骨已腾空去。
【双调】新水令_寨儿中风月
关汉卿（元代）

寨儿中风月煞经谙，收心也合搠淹。再不缠头戴蜀锦，沽酒典春衫。心如柳絮粘泥，狂风过怎摇撼。
【乔牌儿】这番天对勘，非是俺愚滥。相知每侧脚里来轰减，盖因他酒半酣。
【夜行船】又引起往前风月胆，今番做得尴九咸。且休说久远当来，奈何时暂，这些时陡羞惨。
【天仙子】咱非参，坏怪斗来搀。怎肯袄庙火绝，蓝桥水淹。难掩盖泼风声，被各俱耽。怎只恁两下里阻隔情分减，面北眉南。
【离亭宴煞】你休起风波剁断渔舟缆，得团圆摔破青铜鉴。冤家行再三，再三嘱付勤相探。常将好事贪，却休教花星暗。万一问休将人倒赚，眼挫了可憎才，心疼煞志诚俺。
春日书怀
赵嘏（唐代）

暖莺春日舌难穷，枕上愁生晓听中。

应袅绿窗残梦断，杏园零落满枝风。
甲辰九日游兴国灵山寺简同游
陈谟（明代）

车马烂辉光，登临向上方。攒云众峰直，引路万松苍。

涧底蒲茸白，篱根栗叶黄。爽犹宜羽扇，晴复䴡罗裳。

缥缈云关峻，岩峣石径长。杂花明乱草，好鸟隔幽篁。

渐近精蓝域，俄闻洞水香。栋梁何崒崒，金碧极煌煌。

崖裂狮初啸，峦回象欲狂。鲤鱼新上水，灵鼠旧依仓。

石笋何年长，池莲此日荒。铁船归瀚海，方竹压潇湘。

瀑散晴空雨，林含伏日霜。行云走神女，卧钵隐龙王。

一纪长离乱，丛林半在亡。如何超劫劫，独此见堂堂。

喜挹清河彦，兼承入幕郎。风流同茂宰，啸咏及重阳。

杯紫浮萸烈，瓶虚插桂芳。高僧惯宾客，才子盛文章。

壁怪前题漫，游疑后日忘。少陵多秀句，偏在赞公房。
玉清行
柳泌（唐代）

遥遥寒冬时，萧萧蹑太无。仰望蕊宫殿，横天临不虚。

下看白日流，上造真皇居。西牖日门开，南衢星宿疏。

王母来瑶池，庆云拥琼舆。嵬峨丹凤冠，摇曳紫霞裾。

照彻圣姿严，飘飖神步徐。仙郎执玉节，侍女捧金书。

灵香散彩烟，北阙路輧阗。龙马行无迹，歌钟声沸天。

驭风升宝座，郁景晏华筵。妙奏三春曲，高罗万古仙。

七珍飞满座，九液酌如泉。灵佩垂轩下，旗幡列帐前。

狮麟威赫赫，鸾凤影翩翩。顾盼乃须臾，已是数千年。
客怀
李焘（宋代）

寂寞三秋节，凄凉万里风。
关河尽形胜，人物几英雄。
秦叶随流水，周禾满故宫。
此心悬象阙，梦绕浙西东。
早至鲁家洑复入大江见石首山
王十朋（宋代）

入由通济口，出自鲁家洑。半月良已劳，大江离又复。

濛濛烟雨中，两岸渔人屋。遥山瞻石首，乡味思海族。
题光武庙
许景衡（宋代）

闻道三千惟一心，未应百万怕王寻。可怜千载兴王地，城郭摧颓树草深。
浣溪沙（夜凉小饮）
赵长卿（宋代）

露挹新荷扑鼻香。恼人更漏响浪浪。柳梳斜月上纱窗。

小醉耳边私语好，五云楼阁羡刘郎。酒阑烛暗断回肠。
寄鲁漕
吴芾（宋代）

四海耆英世共知，七旬强健似公稀。
使星姑暂淹黄发，卿月还须近紫微。
门外埙篪方合奏，庭前兰玉更相辉。
人生乐事谁能及，莫惜通宵寿斚飞。
满江红（饯京仲远赴湖北漕）
赵善括（宋代）

雨沐风梳，正梅柳、弄香逞色。谁忍听、送君南浦，阳关三叠。玉节忍驱光照路，金杯争劝愁生席。泛锦樯、西去若登仙，乘槎客。

春有意，寒无力。和风满，洪波息。笑庐峰湓浦，旧游陈迹。昔日蜚声台柏劲，他年坐对堂槐密。想轺车、不待政成时，追锋急。
归朝欢·我梦扁舟浮震泽
苏轼（宋代）

我梦扁舟浮震泽。雪浪摇空千顷白。觉来满眼是庐山，倚天无数开青壁。此生长接淅。与君同是江南客。梦中游，觉来清赏，同作飞梭掷。
明日西风还挂席。唱我新词泪沾臆。灵均去后楚山空，澧阳兰芷无颜色。君才如梦得。武陵更在西南极。《竹枝词》，莫傜新唱，谁谓古今隔。
水调歌头（次李伯纪韵趣开东阁）
李弥逊（宋代）

安石寓丝竹，方朔杂诙谐。昂霄气概，古来无地可容才。不见骑鲸仙伯，唾手功名事了，猿鹤与同侪。有意谢轩冕，无计避嫌猜。

静中乐，山照座，月浮杯。忘形湛辈，一笑丘壑写高怀。只恐天催玉斧，为破烟尘昏翳，人自日边来。东阁动诗兴，莫待北枝开。
闻建寇逼境携家将由乐沙县以如剑浦
李纲（宋代）

我来寓杉江，客馆未煖席。纷然群盗起，环境暗锋镝。

束装呼仆夫，又复事远适。峨峨章源岭，峻峭初未识。

攀援仅能进，十步九倾侧。风吹雾雨冰，草木尽矛戟。

朝登暮始降，落日半天赤。儿童饥屡啼，徒御疲已极。

薄游玉华洞，庶可稍休息。东郊遽不开，蜂蚁迭吞食。

避寇如避弩，吾敢惮行役。驱车适沙阳，颇喜田野辟。

虽经兵火馀，邑屋幸如昔。旧游疑梦中，一一有遗迹。

寓轩存佛宫，脩竹自春色。峥嵘凝翠阁，尚对七峰碧。

故人皆避地，谁与道胸臆。理舟剑浦行，稍就宽旷域。

溪流正湍暴，恶子亦充斥。脱身险阻中，恊济藉众力。

吟哦杜陵诗，妙语皆中的。丧乱古今同，临风意如织。
题云梦亭
崔橹（唐代）

薄烟如梦雨如尘，霜景晴来却胜春。

好住池西红叶树，何年今日伴何人。
偈十二首 其四
释文准（宋代）

祖师关棙子，幽隐罕人知。不是悟心者，如何举向伊。
梁三朝雅乐歌 俊雅 一
沈约（南北朝）

设官分职。
髦俊攸俟。
髦俊伊何。
贵德尚齿。
唐乂咸事。
周宁多士。
区区卫国。
犹赖君子。
汉之得人。
帝猷乃理。
始生之日有笼禽而献者口占一绝放之
曾丰（宋代）

汤网恢疏未弃捐，绛纱宠里是壶天。
倘来富贵曾聊尔，归去山林乃自然。
次秀野杂诗韵 山药
朱熹（宋代）

怪来朽壤耀琼英，小斸倾筐可代耕。豢豹于人尽无分，蹲鸱从此不须生。

雪镵但使身长健，石鼎何妨手自烹。欲赋玉延无好语，羞论蜂蜜与羊羹。
月夜观惠山泉
马志亮（清代）

灵泉渟滀西神麓，流作方圆双沼玉。雨积轻翻落红香，烟际细浮寒藻绿。

被谁搥破老云根，洞中一滴常相续。绎络银瓶汲绠催，纷纷过客花间逐。

晚来山月挂高林，月下无人更芬馥。我独携筇踏月游，仰视九峰螺髻矗。

绮塍行尽到山门，钟磬悠然出疏竹。渡江五马绝无踪，惟见苍苔绣颓屋。

三千珠履尽成尘，空留碑谒枕山足。从兹访古纵幽探，一径流泉秀群木。

乍逗岩腰冰雪凉，旋穿石逢龙鸾蹙。漪澜堂畔响潺潺，桑苧祠前声簇簇。

俯看泉心月一轮，荡漾清光悦尘目。汲来松下和月煎，小瓶蟹眼汤初熟。

茗折紫芽泛玉瓯，味滑而甘胜醽醁。茶经向说惠山泉，共传有锡藏山腹。

谁知此泉山钟秀，终古澄泓任挹掬。元气上与银河通，泻出鹂珠千万斛。

散作百里清凉雨，水田香稻资灌沃。卫工驿递事久停，流落人间乃绝俗。

瀑布兰溪何足数，远过中泠并康谷。中泠疑是浪传名，涓涓一勺江心伏。

康谷廉泉品纵佳，安得如许清且淑。我谓此泉真第一，泄若瑶池水常渌。

势如飞雪出山背，响如孤琴鸣涧曲。幽如严光隐钓台，高如邓子栖白鹿。

岩深寒月照还空，独坐泉边夜气肃。观泉欲探众妙机，九龙山下应卜筑。

可恨乃题第二坊，惟怪当年张与陆。
重九竹园见梨花怀子中兄
周必大（宋代）

春花著雨即尘埃，何似深秋耐久开。菊尚无多饶瑞质，霜如有久护香腮。

也知林下风光早，不为山中历日催。望断行人思折寄，却疑呼作岭头梅。
菩萨蛮·富阳道中
毛滂（宋代）

春潮曾送离魂去。春山曾见伤离处。老去不堪秋。凭阑看水流。
东风留不住。一夜檐前雨。明日觅春痕。红疏桃杏村。
送俞别驾尧咨之临清
谢榛（明代）

吾郡本齐地，使君当此游。东西抱河水，表里壮城楼。

腊雪马前尽，春云堂外流。舟车两京道，赋役万家忧。

和璧才堪重，虔刀志未休。素怀谁与会，孤月照人秋。
昌龄频开尊再用前韵
王十朋（宋代）

人生常患如意稀，利名扰扰何足奇。谁能如我惠连弟，有园有足兼能诗。

种秫西畴都几斛，时见小童驰片幅。风轩洒扫又相呼，适有嘉鱼馈羊续。
次朱天球赠吴茂先韵
吴则礼（宋代）

暮年挈挈侬与君，端觉高歌有鬼神。
平生王恭无长物，此事逼人殊咄咄。
戏谈韁马缺鼻牛，夫子大是孙殷流。
休言他日随计上，且看南徐拍天浪。
阿球高气宁用论，为卿三倒实饱闻。
眼边讵肯作悬特，葵霍撑肠方自嘿。
屋头云锦秋水明，兀然隐几渠宁贫。
诗书撩人姑把玩，只与毛锥为老伴。
红尘著脚笑参差，索食祖仁那更疑。
於世无堪大瓠种，独可剖心如叔仲。
江湖作意从之游，老夫颇欲学操舟。
清言解颐未云已，儿子屡惊雷绕齿。
好事谁过扬子云，一樽聊与细论文。
政须林宗巾角折，仍要时时见颜色。
清远晚泊即事
释今覞（明代）

绿杨带岸草如烟，三月晴光薄暮船。山寺隔陂清磬远，人家临水列灯悬。

戍楼画角催寒漏，贾客琵琶醉夜弦。惟有老僧禅坐稳，独燃残烛荻洲边。
赋魏相之所收花光老小景
吴则礼（宋代）

湖北湖南天水宽，道人付此一毫端。
魏郎得之不自供，要遣西山老眼看。
诗品二十四则。绮丽
司空图（唐代）

神存富贵，始轻黄金。浓尽必枯，浅者屡深。

露馀山青，红杏在林。月明华屋，画桥碧阴。

金尊酒满，共客弹琴。取之自足，良殚美襟。
送马伯庸御史奉使河西八首 其六
袁桷（元代）

其西何寥寥，云有古先生。岩居时一食，委形澹无营。

朝日炫丹碧，匪以斤斧成。如何骄荣子，腾拿列层城。

驱力超北海，逐影徙南溟。谁能佐玄化，泯默有遗情。
上舶使监丞王会溪
蒲寿宬（宋代）

抗意欲窥奇，栖潛在郡帙。
犹疑甕为天，岂信肓问日。
清晨非梦寐，见此五色笔。
寒光动斗牛，馀照堕圭荜。
目前千古在，吾故一日失。
至道涵深纯，大雅藏僩瑟。
怀兹泉石心，贲之林野质。
百年岂不短，万羡从此毕。
倘云可与语，敢惮行以膝。
饯光禄两张卿退居 其二
吕溱（宋代）

江上筑台遗世尘，堂中虚白见天真。丹心许国平生事，皓首还家自在身。

水树芬馨怜茝蕙，雪轩颜色爱松筠。清时解绂端荣佚，不独贤哉咏古人。
满庭芳 立门户内持
马钰（金朝）

全真门户，清净根源。住行坐卧归元。日用时时擒捉，意马心猿。常行无憎无爱，便施恩、先复雠冤。下手处，练冲和修补，有漏之园。瑞气祥光深处，收神水，徐徐自没潺ё。红锦蛇儿虽小，闲视灵鼋。两般混成一物，现元初、性月团圆。恁时节，礼重阳师父太原。
题赵子深山水 其一
刘永之（明代）

山苍苍兮嵚崟，谷窈窈兮阻深。木含滋兮竞秀，云欲雨兮昼阴。

蹇行人兮中流，棹扁舟兮容与。渺余怀兮曷从，望岩扃兮延伫。
送观复机宜荣侍南游二首
苏泂（宋代）

友谊平生少，心期远近同。
略无时俗气，信有古人风。
几谏知吾子，忠言在若翁。
南州须趣召，先寄状元红。
赠仙茅道士
裘万顷（宋代）

茅斋高卧日将午，自起钩帘试香缕。
门前剥啄谁叩门，杖履萧香颜貌古。
亟呼儿童延入座，饷以清风涤袢暑。
论医说相俱第一，触热远来寻我语。
嗟哉人生浪辛苦，到头事事皆尘土。
万钱鼎食吾无取，君有仙茅幸分与。
续古二十九首 其九
陈陶（唐代）

南国珊瑚树，好裁天马鞭。鱼龙不解语，海曲空婵娟。
望熊耳山
王禹偁（宋代）

谪居多与俗为邻，熊耳当门入望频。
感谢双峰对双眼，也胜逢见等闲人。
三断石
杨修（唐代）

孙吴纪德旧刊碑，埋没蟠螭与伏龟。
惆怅石冈三断在，至今犹似鼎分时。
唐多令
王洧（宋代）

雁荡接台山。秋来最好看。寿星明、高现云端。八月初弦三日里，□二老、福人间。
玉节近天颜。东西两路安。祝苍松、节劲根蟠。相汉元勋萧第一，留次位、著曹参。
送浮丘郑先辈被命重赴京师
王恭（明代）

丹阳京口暝烟收，几度劳歌送客游。吴岳晓连秋雨碧，御河寒带雁声流。

衣冠召对金门里，文翰周旋玉案头。闻道汉庭深顾问，承平不遣贾生忧。
狂风
晁说之（宋代）

十日狂风不偶然，未教桃李斗婵娟。
关西将士曾如此，直入齐宫斩小怜。
五月三日夜坐达旦谩成
李纲（宋代）

凉风振野星河翻，煌煌启明夜将阑。孤灯照我不成寝，兀坐更将图史翻。

蠹穿编简眼昏瞀，彫琢肺肾声嘶酸。胡为疲极浪自苦，中有至乐难为言。

窥寻古意偶有得，何翅九奏闻钧天。拨书就枕还自笑，聊此游戏终吾年。
城南词诗牌填词跋尾题诗
宋育仁（清代）

大笑苍蝇蚓窍闻，城南石鼎调翻新。欲言不敢思公子，私泣何嫌近妇人。

醉语灞陵呵夜猎，啸声山鬼唱秋坟。绮词填满离骚怨，只为婵媛苦忆君。
偈颂六十七首
释原妙（宋代）

归宗拭却眼睛，二祖安心断臂。
云门拶折一足，玄沙{上祝下土}破脚指。
遮一夥随搂搜汉，蚤知有遮船消息，
免见血淋满地。
绍兴戒珠寺读右军祠碑
王迈（宋代）

先祠石刻摩挲久，华胄遥遥企慕劳。
字古似观秦急就，词幽如读楚离骚。
不夸绝艺临池学，只羡清风誓墓高。
更有山居须问讯，拟携方士炼金膏。
清平乐·星星散散
陈德武（宋代）

星星散散。绕地无人管。一点寒光虽有烂。飞不到河西畔。画堂花暗银釭。井阑添个双双。欲照相思两字，藉风扶过虚窗。
郭西
陆游（宋代）

鹊下川原黑，船行浦漵空。
桥灯摇水影，楼角散天风。
野眺飞埃外，渔歌冷翠中。
不须嘲病翼，要是脱樊笼。
和李十二舍人、裴四二舍人两阁老酬白少傅见寄
姚合（唐代）

罢草王言星岁久，嵩高山色日相亲。萧条雨夜吟连晓，

撩乱花时看尽春。此世逍遥应独得，古来闲散有谁邻。

林中长老呼居士，天下书生仰达人。酒挈数瓶杯亦阔，

诗成千首语皆新。纶闱并命诚宜贺，不念衰年寄上频。
过紫溪值雪
李纲（宋代）

明时报国敢怀安，远谪方知行路难。云隔江乡来雁寂，雪飞闽岭敝貂寒。

韩诗解道蓝关恨，贾赋聊凭鵩鸟宽。谁念紫皇香案吏，飘零已觉鬓毛乾。
吕洞宾见黄龙图赞
释绍昙（宋代）

铛煮乾坤，粟藏世界。
纵得长生，终成败坏。
不是黄龙盖覆伊，太阿补履岂如锥。
行路难·其二
李白（唐代）

大道如青天，我独不得出。
羞逐长安社中儿，赤鸡白雉赌梨栗。
弹剑作歌奏苦声，曳裾王门不称情。
淮阴市井笑韩信，汉朝公卿忌贾生。
君不见昔时燕家重郭隗，拥篲折节无嫌猜。
剧辛乐毅感恩分，输肝剖胆效英才。
昭王白骨萦蔓草，谁人更扫黄金台？
行路难，归去来！
【双调】步步娇
未知作者（元代）

不带酒番番佯推醉，擎着个笑脸儿将人。我知就里，不放了牢成可憎贼。
休恁厮禁持，直等我绣了鞋儿呵睡。
二八娇娥天生秀，鸦鬓堆云厚。金莲藏玉钩，杨柳腰肢忒温柔。那的是最风
流，娇滴滴地两点秋波溜。
杨柳枝头黄昏月，一半儿梨花谢。长叹嗟，恰似情人两离别。密云遮，须有
个团圆夜。
不得温存心儿强，冷落了销金帐。直恁的针线忙，独宿鸳帏甚情况。疾睡来
么娘，百忙里铰甚么鞋儿样？
得得他来三更至，有甚忙公事？醺醺来到时，且向灯前看诗词。疾快睡来么
儿，百忙里检甚闲文字！
淳佑丙午讲礼记皆锡宴秘书省赐侍读少师郑清
宋理宗（宋代）

鳌极开先已降衷，上天下泽礼居中。
三才义理维持力，万世纲常建立功。
孔圣法言多纂辑，汉儒师学共修崇。
经帷讲彻资群彦，克己工夫在广充。
送叶知道归永嘉约其再为历阳来
徐侨（宋代）

心事相知久，交情一见真。
静参师友正，细语弟兄亲。
索去销魂恶，期来刮眼新。
临分不多语，重会莫过□。
踏莎行（荆南作）
张孝祥（宋代）

旋葺荒园，初开小径。物华还与东风竞。曲槛晖晖落照明，高城冉冉孤烟暝。

柳色金寒，梅花雪静。道人随处成幽兴。一杯不惜小淹留，归期已理沧浪艇。
次韵汪以南閒居漫吟十首
方回（元代）

恭惟天地心，物物息相禅。
诗人卜丰年，生意寓雪霰。
彼但言其卜，譬梦幻泡电。
痴悯狙公赋，忿斥过国战。
焉知往圣作，视世岂邮传。
向明赞化育，司牧必南面。
寸丹对上穹，退以学自练。
至其出为物，过暍忍不扇。
吾目故未瞽，此道若有见。
自养非所养，焉敢事荒燕。
次韵广东芮漕时闻其部中寇退而湖湘之民方避地来此 其二
周必大（宋代）

病废壶觞懒废诗，渐参禅悦学希夷。志非鸿鹄宁憎燕，路怯豺狼更畏狸。

节物匆匆愁里度，人情扰扰静中知。已营二顷亲籉笠，何日三间看塈茨。
草堂
宋京（宋代）

君不见少陵草堂背西郭，浣花溪水流堂脚。竹寒沙白自凄凉，莫问四松霜草薄。

入门好在乌皮几，公去不归换邻里。西岭千秋雪书消，舍北泥融飞燕子。

祇今桤木平桥路，笼竹和烟杂江雾。野僧作屋号草堂，不是柴门旧时处。

诗坛今古谁能将，艳艳文章光万丈。安得英才擅品量，当使公居摩诘上。
豫章江皋二绝句
杨万里（宋代）

只今秋稼满江郊，犹记春舡掠屋茅。
可是北风寒入骨，荻花争作向南梢。
登石门最高顶诗
谢灵运（南北朝）

晨策寻绝壁，夕息在山栖。
疏峰抗高馆，对岭临回溪。
长林罗户庭，积石拥基阶。
连岩觉路塞，密竹使径迷。
来人忘新术，去子惑故蹊。
活活夕流驶，噭噭夜猿啼。
沉冥岂别理，守道自不携。
心契九秋干，目玩三春荑。
居常以待终，处顺故安排。
惜无同怀客，共登青云梯。
泛舟梁溪同孙柏堂
马涧（清代）

一棹轻飏接杳茫，此身深入碧云乡。垂杨倒水浸春色，倦鸟背人飞夕阳。

有分青山容客住，不劳白发笑吾狂。浮家亦足饶生计，蓑笠从君细较量。
韩干画照夜白图
王恽（元代）

缨绂驺衣一色红，玉华光照苑门空。昭陵六骏秋风里，辛苦文皇百战功。
挽雪林李和父二首 其二
周密（宋代）

生际斯文极盛时，乾淳诸老尽心知。四朝菏泽遗民传，千首吴心处士诗。

颇怪渊明生自些，绝怜和靖老无儿。死生遇合真难偶，奇事人传贞曜碑。
闵雨
陆游（宋代）

赤日黄尘江上村，徵租惟有吏过门。
微风敢喜北窗卧，大旱恐非东海冤。
千载傅岩疑可致，一篇洪范向谁论？青蔬半亩垂生死，且唤邻翁共灌园。
秋日有怀寄从弟表民
杨时（宋代）

羁旅吾方困，哀思汝正烦。
望云愁雁序，回首忆鴒原。
北圃蔬还盛，东轩菊想繁。
飘零不相见，沾洒独忘言。
经浯溪读元结大唐中兴颂
李昌祺（明代）

平生念浯溪，镌镵有遗迹。扬舲溯湘水，登临暂来即。

穹崖倚层云，奇险自天辟。漫叟词既严，颜公笔无敌。

鬼神屡呵护，风雨长洗涤。忠槩俨尚存，冰衔犹可识。

端容敛襟读，感慨重心戚。谁画灵武谋，大物取何亟。

唏嗟中兴业，谅重君子惜。逡巡解舟去，回顾三叹息。
游千山观
张孝祥（宋代）

朝游七星岩，莫上千山观。东西两奇绝，势略领海半。

长江写缣素，叠嶂俯杯案。中有万雉城，铁立不可玩。

伏龙起行雨，老树舞影乱。冲风挟惊电，意恐崖谷断。

路悬石磴滑，众客纷骇汗。嵌空偶自托，发若鸟集灌。

须臾便开霁，杲日丽清汉。却坐山巅亭，容我乌帻岸。

长怀付尊酒，别语不容判。会须九垓外，与子期汗漫。
句
吴梦阳（宋代）

气蒸不待薪，水活可烹鼎。
登舟
吴芾（宋代）

天怜行客困阳秋，许舍车徒上小舟。
十里好风袪滞思，一溪寒水助清游。
次刘孟元见贽韵二首
罗椅（宋代）

不见碧瑶叟，年龄二十余。
儿今亦耆旧，孙复抱诗书。
后浪催人老，长笺不我疏。
眼中谁有此，雅雅更鱼鱼。
西畴诗老贻白鱼一双七叠手字韵谢之
吴之振（清代）

黄犊长子孙，放浪溪山久。江南千石鱼，利较力田厚。

蓑笠乞网千，笭箵结溪友。相逢菰芦间，不复问谁某。

女阳西郭西，古城上培塿。一卷冰雪诗，得自钱手。

未许掩瑕瑜，底用饰疵垢。贻我双白鱼，柔条贯柽柳。

君弗厌贪饕，伴榼须斗酒。
故开府太师王公挽词 其四
文彦博（宋代）

前岁公图归洛中，待君同赏状元红。人间万事难如意，须把兴亡付坏空。
邓尉观梅用商丘宋抚军韵 其三
惠远谟（清代）

最爱紫藤坞，苍松翠柏閒。人家倚{石荦}确，鸟语送绵蛮。

清兴为花发，馀香拂袖还。一枝斜插鬓，应笑傍衰颜。
次马承议韵
李复（宋代）

浮云飘忽竟多姿，苍狗须臾化白衣。
对客莫思扪虱语，乘风且共跨鲸归。
岩岩清壁三千仞，郁郁寒松四十围。
君看时光易流转，新霜高叶又朝稀。
送僧归蜀
周暕（宋代）

诗禅寄杖锡，不间道途难。
到水浮杯渡，逢山卸笠看。
悟空诸念寂，傅佛一灯寒。
蜀国又归去，令人忆道安。
孙少卿鹿头山诗并画图二首 其一
刘摰（宋代）

诛茅搜险旋寻真，闻说山岩一日新。佳境留连应有待，先时登览岂无人。

披榛好石来如召，随手清泉应若神。不独山中兴胜事，几多风爱在邦民。
卞山石林
袁说友（宋代）

物是人非旧，堂空语不应。
千重云夭矫，百态玉崚嶒。
断壁苔封径，县岩树挂藤。
搘颐重觅日，犹记昔年曾。
赠曹秀才二首 其二
陈造（宋代）

抖擞胸襟一不优，迂临惟子肯绸缪。访书笠泽心摧落，苟禄吴门路阻脩。

老去欲追三径约，客来当办一钱留。它年水北山南计，更挈诗瓢就我不。
净明寺
边郎中（宋代）

疏篁葱茜云添润，乱石玲珑藓借斑。小有洞从仇穴入，妙峰顶对德云间。
嘉佑六年八月十五日赐林悦二首
宋仁宗（宋代）

长林派出下邳先，移入闽邦远更延。
忠孝有声天地老，古今无数子孙贤。
故家乔木盘根大，新出猗兰奕叶鲜。
上下相承同纪载，三千年所万千年。
舟宿
梁梿（明代）

舟宿期渔父，沧江幽兴佳。荻花声在枕，波月皓当怀。

静虑梦长觉，孤吟韵易偕。爱君近秋况，烟水渺无涯。
题刘孟文云林图
刘崧（元代）

泄泄野服，峨峨云冠。飘然而往，安可呼我欲致之青云端。

青云忽其渺绵，行深林兮望秋天。抚瑶琴以叹息，拾春兰之紫鲜。

嗟哉若人志鸿鹄，伊谁写之在空谷。向来腰间两龙剑，至今光截蓝田玉。

昨朝遇我城西曲，纵饮流霞动千斛。醉歌李白董糟丘，三日惊风撼其屋。

我行驾鹿车，南游访名山。绝顶见长松，世人安可攀。

水东天姥青孱颜，遥见洞岩烟雾间。春风为报桃花发，与子其中叩石关。